
    Forord til 1. utgave
   

   
    Arbeidet med denne boka har vært en fornøyelse fra ende til annen. Våre regelmessige møter, som har foregått over flere år, var små, lystbetonte «pustehull» i hverdagen. Det som i utgangspunktet brakte oss sammen, var en felles interesse for etikk. Det som gjorde at vi fortsatte å møtes, var oppdagelsen av hvor likt vi faktisk tenkte, på tross av hvor ulike vi var i faglig bakgrunn. Bak det hele lå også et ønske om å gjøre etikk som emne i de ulike profesjonsutdanningene mer engasjerende enn det de mest brukte lærebøkene i etikkfaget legger opp til. Særlig så vi behovet for å gi den såkalte profesjonsetikken et fundament bestående av en grunnleggende etisk bevissthet om ansvar, som har sin kilde ikke i teoretisk og praktisk kunnskap, men i allmennmenneskelige erfaringer fra møtet med den andre. Etter en tid fant vi ut at det kunne bli en bok av våre mange samtaler, og arbeidet med boka har gitt anledning til fordypelse i spennende og viktige temaer.
   

   
    Et viktig tema i samtalene ble samarbeid på tvers av faglige og kulturelle skiller, med andre ord, den situasjonen vi selv befant oss i. Vi ble tidlig enige om at arbeidet med boka virkelig skulle være et samarbeid, og ikke en sammensetning av artikler med hver sin forfatter. Så selv om vi alle har bidratt med våre spesielle interesser og kunnskaper, står vi sammen om hele boka slik den nå foreligger.
   

   
    Vi vil takke for innspill og inspirasjon fra personer som har bidratt på ulike måter. Spesielt vil vi nevne Siri Søftestad, Jon Mjellekås, Dagfinn Haarr og Berit A. Johannessen. Vi vil takke Det norske institutt i Athen for at vi fikk bruke deres fasiliteter en uke høsten 2001. Vi vil også takke kolleger ved Høgskolen i Agder for oppmuntringen til og interessen for bokprosjektet. Men først og fremst vil vi takke hverandre for et stimulerende, engasjerende, morsomt og lærerikt samarbeid.
   

   
    Og endelig, takk til vår kollega Arild Andersen, som med sine kunstneriske bidrag har lagt en dimensjon til boka.
   

   
    Arendal, Grimstad og Kristiansand, mars 2003
   

   
    
     Forfatterne
    
   

   
    
    
    Forord til 2. utgave
   

   
    Dette er en bearbeidet utgave av boka fra 2003. De endringer som er gjort, skyldes delvis tilbakemeldinger som har kommet, og selvsagt ny innsikt som er vunnet i løpet av åtte år. Det er kommet noe ny litteratur som vi har kunnet trekke inn, og noen nye temaer som er blitt mer aktuelle. Men hovedbudskapet er det samme, slik det er gjort rede for i forordet til den første utgaven (ovenfor) og i innledningskapitlet.
   

   
    Én endring vil være merkbar: Mens vi i den første utgaven ikke hadde noen forfatternavn på hvert enkelt kapittel, har vi i denne utgaven valgt å ha det. Det har gitt hver enkelt av oss en noe større frihet, uten at det har vært opplevd som noe stort behov. Den viktigste grunnen er kort – men kanskje ikke nødvendigvis god: det såkalte tellekantsystemet i vitenskapelig publisering, som mange vil hevde går i motsatt retning av det som er bokas tema: Samarbeidets etikk.
   

   
    Forord til 3. utgave
   

   
    I denne utgaven har vi bearbeidet videre 2.-utgaven fra 2011. Verden har forandret seg, og ny kunnskap og ny litteratur har kommet til. Men også i denne utgaven er hovedbudskapet det samme, slik det er gjort rede for i forordet til den første utgaven (ovenfor) og i innledningskapitlet.
   

   
    I tillegg til revideringen av de enkelte kapitlene har vi i denne utgaven også endret på rekkefølgen: Vi har valgt først å omtale de enkelte egenskapene ved et godt samarbeid, som tillit, åpenhet, respekt og ansvar. Deretter omtaler vi de filosofene som har vært våre viktigste inspirasjonskilder: Martin Buber, Emmanuel Levinas og Knud E. ­Løgstrup. De andre kapitlene om ulike temaer rundt samarbeid er plassert der vi mener de naturlig hører hjemme.
   

   
    Vi vil takke vår redaktør i dette revideringsarbeidet, Berit ­Gjendem, for en god og engasjert veiledning.

